पाएं अपने शहर की ताज़ा ख़बरें और फ्री ई-पेपरडाउनलोड करें
कैरू से इन्दीवाली के बीच बनने वाली सड़क का निर्माण कार्य जल्दी ही शुरू हो जाएगा। ठेकेदार ने सड़क से मिट्टी की सफाई करवाने और सड़क की ड्रेसिंग करवाने का काम शुरू कर दिया है। अब यहां से गुजरने वालों को न केवल बिखरती हुई रोड़ियों की समस्या से मुक्ति मिलेगी बल्कि आने जाने के लिए नया सड़क मार्ग भी मिल जाएगा। ठेकेदार ने इस रास्ते पर रोड़ियां डालकर छोड़ दी थी।
निर्माण कार्य में देरी होने के कारण रोड़ियां बिखरने लगी थी और आने जाने वाले लोगों के लिए परेशानी व दुर्घटना का कारण बन रही थी। इस समस्या को ध्यान में रखते हुए दैनिक भास्कर ने 24 अप्रैल को सचित्र समाचार प्रकाशित करते हुए समस्या को उठाने का काम किया था।
इस पर ठेकेदार ने संज्ञान लेते हुए सड़क के निर्माण की प्राथमिक क्रियाएं रोड़ से मिट्टी की सफाई व थोड़ी बजरी डालकर रोड़े जमाने के लिए ड्रेसिंग का काम करना शुरू कर दिया है। शीघ्र ही इस सड़क पर तारकोल व बजरी डालने का काम शुरू कर दिया जाएगा।
इस सड़क के निर्माण का उद्घाटन सांसद धर्मबीर सिंह ने 17 जनवरी 2019 को किया था। सड़क के निर्माण के लिए लिए 9 महीने की समय सीमा और लगभग एक करोड़ 49 लाख रुपये का बजट दिया गया था। हरियाणा कृषि विपणन विभाग की तरफ से साढ़े 27 फुट चौड़े और 6 किलोमीटर लंबे रास्ते पर 12 फुट चौड़ी सड़क बनाई जानी थी।
सड़क का निर्माण कार्य 25 फरवरी 2019 से शुरू कर 24 दिसंबर 2019 तक पूरा करना था। सुप्रीम कोर्ट की खनन को लेकर रोक, लॉकडाउन, नहरी पुल का निर्माण, हरे पेड़ों की कटाई की परमिशन न मिलना आदि सड़क निर्माण में अनेक बाधाएं पैदा होती रही हैं।
इन सभी कारणों से सड़क का निर्माण अपने निर्धारित समय से भी 15 महीने लेट हो चुका है। इस बारे में सड़क के ठेकेदार चंद्रभान का कहना है कि कैरू से इन्दीवाली के बीच सड़क निर्माण के लिए अब रोड़ियों पर से मिट्टी की सफाई का काम शुरू कर दिया है। जल्दी ही इस पर तारकोल व बजरी डालकर इसे पूरा कर दिया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn